Gymnázium sv. Moniky

Gymnázium sv. Moniky je stredná škola gymnaziálneho typu v Prešove, ktorá ponúka ako štvorročné klasické gymnaziálne štúdium, tak aj päťročné anglické bilingválne štúdium. Základná filozofia školy vychádza z myšlienky, že cirkevná škola nemá študenta len vzdelávať, ale aj vychovávať. Študentom ponúka výber zo šiestich cudzích jazykov. 
Škola vznikla 5. augusta 1994 a od roku 1997 sídli na ul. Tarasa Ševčenka 1 v Prešove, jej zriaďovateľom je Košická arcidiecéza. Od roku 2004 je riaditeľom školy RNDr. Pavol Petrovský.
Kvalita vzdelávania.
Podľa štatistík zverejnených na webe školy zvládne maturitu 99% jej študentov, 95% sa hlási na vysokú školu a 98% z nich je na ňu aj prijatých. Hodnotenie INEKO z roku 2023 školu zaradilo do kategórie "škola s výbornými výsledkami žiakov".
História.
Gymnázium sv. Moniky bolo zriadené 5. augusta 1994 ako výsledok takmer trojročného úsilia jeho zakladateľky, PhDr. Anny Hermanovskej, ktorú 14. januára 1992 touto úlohou poveril Mons. Alojz Tkáč ako predstaviteľ zriaďovateľa. Prvý školský rok 1994/1995 otvorili so 48 študentami v dvoch triedach. 
Prvé tri roky bolo sídlo gymnázia v budove bývalej materskej školy na ul. Matice Slovenskej 11 na Sídlisku III v Prešove. Po prinavrátení budovy bývalej "Rímskokatolíckej slovenskej chlapčenskej ľudovej školy" späť katolíckej cirkvi sa gymnázium 5. augusta 1997 presťahovalo do jej priestorov na ul. Tarasa Ševčenka 1, v ktorých pôsobí dodnes.
Od roku 2014 škola ponúka štúdium aj v 5-ročnom odbore "7902 J 74 gymnázium – bilingválne štúdium" v angličtine.
Patrónka.
Gymnázium nesie meno sv. Moniky, ktorá svojimi modlitbami dosiahla obrátenie svojho syna, sv. Augustína, ktorý sa neskôr stal biskupom a svetoznámym filozofom. 
Zakladateľka a prvá riaditeľka školy, PhDr. Anna Hermanovská, zdôvodňuje výber tohto mena takto: „"Pozrite sa, sv. Monika sedemnásť rokov každý deň kľačala a modlila sa, a z takého skoro-zvrhlíka – on nebol zvrhlík, on len napísal takú zveličenú pravdu trošku o sebe – dokázala urobiť svätca a jedného z najmúdrejších ľudí v dejinách ľudstva. Keby nebolo sv. Moniky, v ktorom kanáli by bol skončil sv. Augustín? Ľudstvo by bolo prišlo o jedného z najväčších géniov, veď to je jeden z najvzdelanejších ľudí sveta! Aký by to bol odkaz pre rodičov? Zverte nám svoje deti a my ich budeme nielen učiť, my sa budeme za nich modliť. My budeme, keď bude treba, aj kľačať, aj plakať! A urobíme z nich dobrých ľudí. Nemusia byť hneď svätí. Môžu, chvalabohu, ale nemusia byť svätí. Stačí, že budú dobrí ľudia. Múdri a dobrí ľudia. Veď to je fantastická vec, čo urobila Monika!"“
Školská kaplnka.
Na konci chodby na prízemí bola v roku 1999 vybudovaná kaplnka, ktorú 12. apríla 1999 posvätil Mons. Bernard Bober. Už od presťahovania školy v roku 1997 bol tento priestor vyhradený na modlitbu a slávenie bohoslužieb, prvú svätú omšu v tomto priestore odslúžili 10. októbra 1997 bratia kapucíni. Dizajn navrhol Ing. arch. Marián Sitarčík. Presbytériu dominuje ikona sv. Moniky a sv. Augustína, ktorú v roku 2019 napísal Jakub Halčák a posvätil Mons. Marek Forgáč. Dovtedy tam bola dlho umiestnená ikona Panny Márie, ktorej autorom je kňaz Rastislav Dvorový.
V priestoroch kaplnky je umiestnená krížová cesta od akademickej maliarky Márie Nemčekovej-Chmeliarovej.
Kaplnka je vždy otvorená. Je v nej umiestnený svätostánok, obvykle sa v nej slávi svätá omša trikrát týždenne a oltárna sviatosť býva vyložená k adorácii každý štvrtok.
Relikviár.
V kaplnke sú trvale vystavené relikvie týchto svätých a blahoslavených:
Sú umiestnené v relikviári v tvare sĺz odkazujúc na roky, ktoré sv. Monika preplakala za svojho syna. Relikviár požehnal Mons. Bernard Bober dňa 25. februára 2002, keď v ňom boli umiestnené len 4 relikvie. Ich počet sa odvtedy navýšil.
Dary od pápeža.
Gymnáziu sv. Moniky venoval sv. Ján Pavol II. do kaplnky kalich, paténu, cibórium a 4 kňazské ornáty v základných liturgických farbách. Dňa 3. apríla 2000 bol augustinián Milan Hermanovský, syn zakladateľky školy, v čase svojich rímskych štúdií zavolaný do Sakristie Svätého Otca vo Vatikáne, kde tieto dary dostal aj s darovacou listinou podpísanou pápežským sakristiánom Antoniom Baldonim.
Absolventi.
Gymnázium sv. Moniky od svojho vzniku do roku 2024 opustilo 2328 absolventov. Spomedzi bývalých študentov gymnázia vzišlo 17 katolíckych kňazov (r. 2024).
Budova.
Budova gymnázia na ul. Tarasa Ševčenka je zaradená do zoznamu hmotných nehnuteľných pamätihodností mesta Prešov. Ide o prvý funkcionalistický objekt na území mesta. S výstavbou sa začalo 17. novembra 1939, dokončená bola 5. októbra 1940 a skolaudovaná 15. apríla 1943. Má tvar písmena L s tromi nadzemnými podlažiami s plochou strechou. Budovu navrhol architekt František Holý z Trnavy, postavila ju prešovská firma Ľudovít Szántó a spol.
V 70. rokoch 20. storočia došlo k dostavbe ďalších troch tried na každom poschodí.
Školy sídliace v budove.
Infotabuľa umiestnená v budove školy uvádza tento zoznam: